Document ID: 32006R0261

ΚΑΝΟΝΙΣΜΌΣ (ΕΚ) αριθ. 261/2006 ΤΗΣ ΕΠΙΤΡΟΠΉΣ
της 15ης Φεβρουαρίου 2006
για την τροποποίηση του κανονισμού (ΕΚ) αριθ. 753/2002 για τη θέσπιση ορισμένων λεπτομερειών εφαρμογής του κανονισμού (ΕΚ) αριθ. 1493/1999 του Συμβουλίου όσον αφορά την περιγραφή, την ονομασία, την παρουσίαση και την προστασία ορισμένων αμπελοοινικών προϊόντων
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1493/1999 του Συμβουλίου, της 17ης Μαΐου 1999, για την κοινή οργάνωση της αμπελοοινικής αγοράς (1), και ιδίως το άρθρο 53,
Εκτιμώντας τα ακόλουθα:
(1)
Σύμφωνα με το άρθρο 37 παράγραφος 1 στοιχείο ε) σημείο ii) του κανονισμού (ΕΚ) αριθ. 753/2002 της Επιτροπής (2), οι τρίτες χώρες δύνανται να χρησιμοποιούν, ως προαιρετικές ενδείξεις, συμπληρωματικές παραδοσιακές ενδείξεις που αναγράφονται στο παράρτημα ΙΙΙ του εν λόγω κανονισμού, εφόσον πληρούνται οι προϋποθέσεις που καθορίζονται στο εν λόγω άρθρο.
(2)
Η Νότια Αφρική έχει ζητήσει να μπορεί να χρησιμοποιεί στην κοινοτική αγορά τις ενδείξεις «ruby», «tawny» και «vintage». Οι ενδείξεις αυτές, οι οποίες είναι ταυτόσημες με τις κοινοτικές συμπληρωματικές παραδοσιακές ενδείξεις που αναγράφονται στο παράρτημα ΙΙΙ του κανονισμού (ΕΚ) αριθ. 753/2002, χρησιμοποιούνται για τους ενισχυμένους οίνους, υπόκεινται σε κανονιστική ρύθμιση στη Νότια Αφρική και παραδοσιακά χρησιμοποιούνται για περισσότερο από μια δεκαετία στην επικράτεια της χώρας αυτής. Καθώς πρόκειται για ενδείξεις καθορισμένες αυστηρά με τρόπο ισοδύναμο με αυτόν που ισχύει για ορισμένους κοινοτικούς οίνους και χρησιμοποιούνται σε ετικέτες που αναγράφουν τον πραγματικό τόπο προέλευσης των εν λόγω οίνων, δεν χρησιμοποιούνται συνεπώς με παραπλανητικό για τους καταναλωτές τρόπο. Πρέπει επομένως να επιτραπεί η χρήση τους στην κοινοτική αγορά.
(3)
Ο κανονισμός (ΕΚ) αριθ. 753/2002 πρέπει να τροποποιηθεί καταλλήλως.
(4)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης οίνου,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 753/2002 τροποποιείται ως ακολούθως:
1)
Το τμήμα του παραρτήματος III που αναφέρεται στην Πορτογαλία αντικαθίσταται από το παράρτημα I του παρόντος κανονισμού.
2)
Το παράρτημα IX αντικαθίσταται από το παράρτημα II του παρόντος κανονισμού.
Άρθρο 2
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 15 Φεβρουαρίου 2006.

Labels: 3
18
17
6